
[bookmark: _Hlk240876440]GRATË DHE BURRAT NË SHQIPËRI, 2026
Publikimi “Gratë dhe Burrat në Shqipëri 2026” paraqet të dhëna të ndara sipas gjinisë për fusha të ndryshme të jetës në Shqipëri. Ai evidenton dallimet ndërmjet grave dhe burrave dhe mbështet monitorimin e politikave ndërsektoriale për arritjen e barazisë gjinore. Statistikat dhe treguesit e këtij publikimi u shërbejnë politikëbërësve, botës akademike, shoqërisë civile dhe përdoruesve të tjerë për të analizuar zhvillimet dhe pabarazitë gjinore.
Gjetjet kryesore sipas fushave janë:
Popullsia
· Në fund të vitit 2025, popullsia banuese në Shqipëri ishte 2.335.930 banorë, nga të cilët 50,6 % ishin gra dhe 49,4 % burra. Krahasuar me fundin e vitit 2024, popullsia e burrave u ul me 1,3 %, ndërsa ajo e grave me 1,0 %.
· Shtesa natyrore e popullsisë në vitin 2025 ishte pozitive, me 1.063 lindje më shumë se vdekje për gratë dhe 84 për burrat.
· Në vitin 2025 u regjistruan 22.541 lindje të gjalla, 769 më pak se në vitin 2024. Raporti gjinor në lindje ishte 108 djem për çdo 100 vajza të lindura.
· Vdekshmëria foshnjore ishte 5,6 vdekje për 1.000 lindje të gjalla për djemtë dhe 3,8 për vajzat. 
Shëndetësia dhe abortet
· Në vitin 2025, sëmundjet e aparatit të qarkullimit të gjakut mbetën shkaku kryesor i vdekjeve për të dyja gjinitë, duke përbërë 54,5 % të vdekjeve te gratë dhe 51,6 % te burrat.
· Gjatë vitit 2025 u regjistruan 4.277 aborte dhe 22.541 lindje të gjalla, me një raport prej rreth 190 abortesh për çdo 1.000 lindje të gjalla.
· Ndër moshat 15-19 vjeç, raporti më i lartë i abortit u regjistrua në moshën 18 vjeç, me 176,8 aborte për 1.000 lindje të gjalla në këtë moshë.
· Pjesa më e madhe e aborteve u regjistrua te gratë e grupmoshës 20-34 vjeç, të cilat përbënin 56,8 % të aborteve gjithsej në vitin 2025.
Arsimi
· Në vitin akademik 2024-25, në arsimin e lartë u diplomuan 28.939 studentë, nga të cilët 65,3 % ishin vajza. Pesha e vajzave mes të diplomuarve u ul me 0,5 pikë përqindjeje, krahasuar me vitin akademik 2023-24.
· Në vitin shkollor 2025-26, gratë përbënin shumicën e stafit mësimor në arsimin 9-vjeçar dhe në arsimin e mesëm të lartë, përkatësisht 79,6 % dhe 71,7 %. Në stafin akademik me kohë të plotë të arsimit të lartë, ato përbënin 35,8 % të kategorisë “Profesor”, 60,5 % të kategorisë “Doktor” dhe 58,3 % të kategorisë “Akademikë e pedagogë pa tituj”.
· Në vitin akademik 2024-25, ndër vajzat e diplomuara, peshën më të lartë e kishin fushat “Shëndet dhe mirëqenie” (27,6 %), “Biznes, administrim dhe ligj” (24,6 %) dhe “Shkenca sociale, gazetari dhe informacion” (11,0 %). Ndër djemtë e diplomuar kryesonin “Inxhinieri, prodhim dhe ndërtim” 
(25,1 %), “Biznes, administrim dhe ligj” (20,8 %) dhe “Teknologji e informacionit dhe komunikimit” (14,0 %).
· Në vitin 2025, te popullsia 25 vjeç e lart, 50,0 % e grave dhe 42,3 % e burrave kishin arsim fillor ose 8/9-vjeçar. Për arsimin e mesëm të lartë, përqindjet ishin 30,0 % për gratë dhe 40,2 % për burrat, ndërsa për arsimin e lartë 19,9 % dhe 17,6 %, përkatësisht.
Tregu i punës dhe mbrojtja sociale
· Në vitin 2025, shkalla e pjesëmarrjes në forcat e punës për grupmoshën 15-64 vjeç ishte 82,7 % për burrat dhe 70,1 % për gratë. Shkalla e punësimit ishte përkatësisht 76,0 % dhe 62,7 %.
· Ndër gratë e punësuara të moshës 15-64 vjeç, 55,2 % ishin të punësuara me pagë dhe 25,0 % punëtore pa pagesë në biznesin e familjes.
· Bujqësia zinte peshën më të madhe në punësimin e grave, me 38,4 %. Në tregti, transport, hoteleri, shërbime të biznesit dhe administrative punonin 24,1 % e grave të punësuara dhe 31,1 % e burrave të punësuar.
· Shkalla e papunësisë për grupmoshën 15-64 vjeç ishte 8,2 % për burrat dhe 10,6 % për gratë. Krahasuar me vitin 2024, ajo u ul me 0,7 pikë përqindjeje për burrat dhe u rrit me 0,6 pikë përqindjeje për gratë.
· Ndër personat ekonomikisht joaktivë të moshës 15 vjeç e lart, 15,1 % e grave dhe 0,7 % e burrave deklaruan përmbushjen e detyrave shtëpiake si statusin e tyre kryesor.
· Gratë përbënin 55,3 % të punëkërkuesve të papunë të regjistruar. Sipas nivelit arsimor, 49,4 % e grave dhe 47,3 % e burrave punëkërkues të papunë kishin arsim të mesëm të ulët (9-vjeçar).
· Në fund të vitit 2025, gratë përbënin 48,4 % të përfituesve të pensioneve urbane dhe 69,1 % të përfituesve të pensioneve rurale.
· Hendeku gjinor në paga ishte 4,6 %, nga 4,9 % në vitin 2024. Paga mesatare mujore bruto e grave ishte 4,6 % më e ulët se ajo e burrave.
 

Statistikat e krimeve dhe drejtësisë penale
· Në vitin 2025, policia evidentoi 3.053 gra të dyshuara si autore të veprave penale, të cilat përbënin 6,7 % të autorëve gjithsej të evidentuar sipas veprave penale.
· Nga 40 vrasje me dashje të evidentuara në vitin 2025, 8 raste, ose 20,0 %, ishin vrasje për shkak të marrëdhënieve familjare.
· Në vitin 2025 u regjistruan 1.507 gra të dëmtuara nga dhuna në familje. Peshën më të lartë ndaj totalit të grave të dëmtuara e kishte qarku i Tiranës (43,3 %), i ndjekur nga Durrësi (13,7 %) dhe Fieri (8,0 %).
· Të miturit e dëmtuar nga veprat penale ishin 1.409, ose 7,4 % e personave të dëmtuar gjithsej: 373 vajza dhe 1.036 djem. Nga të gjitha vajzat e mitura të dëmtuara, 14,2 % ishin të dëmtuara nga krimet seksuale.
· Në fund të vitit 2025, në institucionet e ekzekutimit të vendimeve penale kishte 70 gra të burgosura, ose 1,6 % të të burgosurve gjithsej. Të dhënat përfshijnë të dënuarit me burg dhe të paraburgosurit.
· Sipas veprës penale, 17,1 % e grave të burgosura ishin të regjistruara për vrasje dhe 12,9 % për krime në fushën e drogës. Arsim të lartë kishin 31,4 % e grave të burgosura, kundrejt 5,9 % të burrave.
· Gjatë vitit 2025, 139 të burgosur ndoqën kurse të formimit profesional. Në fund të vitit, të burgosurit e moshës 14-17 vjeç ishin 23, të gjithë djem.

Gratë në vendimmarrje
· Në vitin 2025, gratë përbënin 35,0 % të deputetëve të Kuvendit të Shqipërisë, me 49 gra nga 140 deputetë gjithsej.
· Në misionet diplomatike, gjatë vitit 2025, gratë përbënin 37,5 % të ambasadorëve dhe 66,7 % të personave në pozicionin “Ministër Fuqiplotë”.
· Në vitit 2025, numri i huamarrësve në bankat tregtare ishte 348.053, prej të cilëve 55,2% ishin burra dhe 44,8% ishin gra. 
· Në vitin 2025, 31,6 % e ndërmarrjeve aktive kishin pronare ose administratore gra. Përqindja ishte më e lartë në ndërmarrjet me 1-4 të punësuar, ku arriti në 32,7 %.
· Pesha e ndërmarrjeve me pronare ose administratore gra ishte 33,9 % te prodhuesit e shërbimeve dhe 17,5 % te prodhuesit e të mirave. Këta tregues nuk përfshijnë fermerët e regjistruar.
 


Tregues socialë nga anketat në familje
· Në vitin 2024, shpenzimet mesatare mujore për konsum ishin 93.042 lekë për njësi ekonomike familjare. Ato ishin 96.359 lekë për familjet me kryefamiljar burrë dhe 76.235 lekë për familjet me kryefamiljare grua.
· Në vitin 2025, 87,2 % e individëve të moshës 16-74 vjeç kishin përdorur internetin gjatë tre muajve të fundit: 88,1 % e burrave dhe 86,3 % e grave.
· Ndër blerësit online të veshjeve dhe mallrave sportive në vitin 2025, 55,6 % ishin gra dhe 44,4 % burra. Për blerjet e kompjuterëve dhe pajisjeve kompjuterike, përqindjet ishin 50,9 % për gratë dhe 49,1 % për burrat.
· Në vitin 2024, shkalla e rrezikut për të qenë i varfër ishte 19,2 %, nga 19,8 % në vitin 2023, duke shënuar një ulje prej 0,6 pikë përqindjeje. Ky tregues ishte 19,5 % për gratë dhe 18,9 % për burrat.
· Rreziku për të qenë i varfër ose përjashtimi social (AROPE) ishte 40,5 % në vitin 2024, përkatësisht 41,5 % për gratë dhe 39,4 % për burrat.
Të drejtat e njeriut
· Gjatë vitit 2025, Institucioni i Avokatit të Popullit regjistroi 1.739 ankesa për shkelje të pretenduara të të drejtave. Nga këto, 1.056 u paraqitën nga burrat (60,7 %), 498 nga gratë (28,6 %) dhe 185 për grupe interesi ku përfitojnë të dyja gjinitë (10,6 %).
· Burrat paraqitën më shumë ankesa për të drejtën për një proces të rregullt ligjor (264 raste, ose 25,0 % e ankesave të paraqitura nga burrat), të drejtën e pronës (205 raste, ose 19,4 %) dhe të drejtat e personave të privuar nga liria (116 raste, ose 11,0 %).
· Gratë paraqitën më shumë ankesa për të drejtat e fëmijës (116 raste, ose 23,3 % e ankesave të paraqitura nga gratë), të drejtën për një proces të rregullt ligjor (80 raste, ose 16,1 %) dhe të drejtën e pronës (77 raste, ose 15,5 %).
· Për të drejtat e personave të privuar nga liria u trajtuan 125 ankesa, prej të cilave 116 u paraqitën nga burrat (92,8 %) dhe 9 nga gratë (7,2 %). Kjo kategori përbënte 7,2 % të ankesave gjithsej.
Shënim për përdoruesit: 
· Të dhënat e detajuara janë të disponueshme në databazën statistikore të INSTAT: Barazia Gjinore
· Në zbatim të Politikës së Trajtimit të Gabimeve, INSTAT ndërmerr pa vonesë korrigjimin e çdo gabimi të identifikuar në statistikat zyrtare të publikuara. Përdoruesit informohen në mënyrë të menjëhershme dhe transparente për korrigjimet dhe ndryshimet e reflektuara, në përputhje me parimet e paanshmërisë, transparencës dhe cilësisë së statistikave zyrtare. Politika e plotë e Trajtimit të Gabimeve është e disponueshme në adresën: https://www.instat.gov.al/media/9577/politika-e-trajtimit-te-gabimeve.pdf

Metodologjia

Aspektet gjinore janë një dimension kyç për të gjithë fushat e statistikave në nivel individual. Statistikat gjinore mblidhen dhe prezantohen të disagreguara sipas gjinisë si klasifikimi primar për të reflektuar çështje gjinore.Të dhënat mblidhen duke marrë parasysh stereotipet dhe faktorë socialë dhe kulturorë të cilët mund të cojnë në trajtime të pabarabarta me bazë gjinore.

Burimet e të dhënave
Burimet kryesore janë anketat sociale të INSTAT-it dhe të dhënat administrative të institucioneve përkatëse. Anketat përfshijnë Anketën e Forcave të Punës, Anketën e të Ardhurave dhe Nivelit të Jetesës, Anketën e Buxhetit të Njësive Ekonomike Familjare dhe Anketën mbi Përdorimin e Teknologjisë së Informacionit dhe Komunikimit në Familje dhe nga Individët. Burimet administrative sigurojnë të dhëna për popullsinë, shëndetësinë, arsimin, mbrojtjen sociale, drejtësinë penale, vendimmarrjen dhe të drejtat e njeriut.
Koncepte:
[bookmark: _GoBack]Barazia gjinore nënkupton që gratë dhe burrat kanë të drejta, përgjegjësi dhe mundësi të barabarta për të zhvilluar aftësitë e tyre dhe për të bërë zgjedhje pa kufizime të vendosura nga stereotipet, rolet e ngurta gjinore apo paragjykimet. Ajo kërkon që sjelljet, aspiratat dhe nevojat e grave dhe burrave të konsiderohen dhe të vlerësohen në mënyrë të barabartë.





Për publikim 22/09/2026

